Whitmarsh: Nem eshetünk ki többször — F1VILÁG.HU
Whitmarsh: Nem eshetünk ki többször
A McLaren Forma-1-es csapatánál elismerik, nem engedhetnek meg maguknak további kieséseket, ha azt akarják, hogy versenyzőjük, Lewis Hamilton továbbra is harcban legyen a világbajnoki elsőségért.
Azt követően, hogy nyerni tudott Olaszországban, Hamilton Szingapúrban is megszerezte az első rajtkockát, és magabiztosan vezetett a vasárnapi futamon. Egy váltóhiba azonban megfosztotta őt a győzelmi reményektől, és miután a listavezető Fernando Alonso dobogóra állhatott, bajnoki esélyei is lecsökkentek.
A csapatot irányító Martin Whitmarsh elmondta, muszáj javítaniuk a megbízhatóságon, máskülönben lemaradnak.
„Van egy meglehetősen gyors autónk, de inkább azt szeretném, ha nem lenne több kiesés a szezon végéig” – mondta a csapatfőnök.
„Az elég jó módja lenne annak, hogy támadjunk a bajnokság hátralévő részében. Meg kell bizonyosodnunk arról, hogy Lewis befejezi a hátralévő hat futamot mindenféle probléma nélkül, ha pedig ezt megteszi, akkor az autó jelenlegi tempóját látva elérhető a bajnoki cím.”
A vasárnapi kiesés nem is jöhetett volna rosszabbkor, Hamilton és a McLaren ugyanis még mindig nem döntött arról, hogy szerződést hosszabbít-e a következő évre. Whitmarsh azonban optimista, és úgy érzi, a brit versenyző teljes mértékben a bajnoki címre fókuszál.
„Lewis nagyon erős ebben a tekintetben, és támogatja a csapatot. Nyilvánvalóan csalódottak vagyunk, de nagyon erős helyzetben van. Még hat forduló hátra van, 150 pont gyűjthető: szóval ha meg tudjuk nyerni mind a 150 pontot, akkor komoly fenyegetést jelenthet a bajnoki cím tekintetében.”
„Előre kell néznünk. Csalódottak vagyunk a Szingapúrban történtek miatt, de nem adjuk fel, mint ahogy ő sem. Tovább harcolunk.”